Størsta sjónleikaratiltak higartil í Føroyum 2016-05-14 08: 28 Dimma 16 viðurkendir og virðisløntir leikir av pallum í Reykjavík, Stockholm, Oslo, Helsinki, Keypmannahavn og aðrastaðni í Evropa. Í døgunum 24.–28. mai fáa føroyingar eitt serstakt høvi at uppliva tað allarbesta av norðurlendskum sjónleiki. Skráin er sera fjølbroytt og vendir sær til bæði børn og vaksin við øllum frá finskum splattaraporno, svenskum klovnasorgarleiki, Álendskum sjómannaleiki, heimasýningum av Eitt dukkuheim til enduruppseting av væl umtóktu føroysku leikunum Jørðin er eitrað og Veitsluni. DAGARNIR 2016 eru sostatt ein forkunnugur møguleiki at ogna sær bæði klassiskar, frekar, stuttligar, syrgiligar og óvæntaðar sjónleikaupplivingar. Leikirnir, ið verða framførdir, eru hesir: Dark Side of The Mime, Flugo! , Eitt dukkuheim og Jørðin er eitrað. DAGARNIR 2016 eru fyriskipaðir av Leikarafelag Føroya í tøttum samstarvi við Norðurlandahúsið og Tjóðpall Føroya, har flestu sýningarnar vera. Men spælt verður, sum sagt eisini aðrastaðni á forkunnugum og óvæntaðum støðum, millum annað á granskarasetrinum Inova, har íslendingar pallseta eina IKEA ferðaskrivstovu, og ein leikur er skipaður sum ein gongutúrur í Havn. Orðaleyst splattaraporno, klovnarí, heimasjónleikur og føroyskir krígsveteranar Leikbólkurin Takomo Theatre, ið bæði vann heiðurin fyri besta leik og besta leikara í Finnlandi í 2014, vitjar við leikinum Dark Side of The Mime. Ein leikur sum tekur teg á bóli við sínum freka skemti, men sum tú samstundis eisini fert at elska. Takomo Theatre mælir til, at tú bjóðar tínum vinfólkum, familjuni, grannanum og kanska serliga tínum argasta fígginda við til hesa framførslu. Svenski leikbólkurin The Miracle Nuts framførir hugtakandi familjuleikin Flugo! , ið byggir á upplivingar hjá trimum klovnum í Za’ atharisleguni í Jordan–fyribilsheimið hjá hundraðtúsund sýriskum børnum, ungum og gomlum, sum flýggja undan einum ógvusligum kríggi. Kendi klassikarin Eitt Dukkuheim, eftir Henrik Ibsen. er ein tann mest spældi leikurin í øllum heiminum. Við hesi uppsetingini hjá donsku Fix & Foxy og Teatergrad vitja vit føroysk heim í Nólsoy og Hvalvík, har áskoðarin verður boðin innar í stovuna til heimasjónleik. Júst so sum Ibsen sjálvur vildi, at sjónleikur skuldi vera: Sum veruliga lívið, við veruligum menniskjum við veruligum trupulleikum í veruligum heimum. Tey sum ikki sóu áskoðara- og ummælararósta leikin Jørðin er eitrað á Tjóðpallinum í vár, fáa nú aftur møguleikan. Jørðin er eitrað er ein nýskrivaður føroyskur leikur, ið byggir á samrøður við veteranar og avvarandi umframt journalistiskt og vísindaligt tilfar. Hann er leikstjórnaður av Maritu S. Dalsgaard. Av ummælarunum framúr væl móttikin, lýstur sum ein politiskur leikur og eitt nýbrot innan føroyskan sjónleik tá ið hann varð frumsýndur á Tjóðpalli Føroya í mars 2016.